༄༅།།བདེ་མཆོག་དྲིལ་བུ་ལུས་དཀྱིལ་གྱི་དབང་དུ་བྱས་པའི་བསྐྱེད་རིམ་གྱི་དཀའ་གནས་འགའ་ཞིག་བཞུགས་སོ།།༄༅།།དཔལ་བཅོམ་ལྡན་འདས་འཁོར་ལོ་བདེ་མཆོག་དྲིལ་བུ་ལུགས་ཀྱི་ལུས་དཀྱིལ་གྱི་སྒྲུབ་ཐབས་སྒོམ་པའི་རྣལ་འབྱོར་པས།ངེས་པར་བྱ་རྒྱུ་གལ་ཆེ་བའི་དཀའ་གནས་ཀྱི་ཞལ་ཤེས་འགའ་ཞིག་སྒྲུབ་ཐབས་གོང་མ་བཞིན་ཟིན་བྲིས་སུ་བསྡེབ་པར་བྱའོ།།ཐོག་མར་གནས་ཡིད་དུ་འོང་བར་ཁ་ལྷོ་ཕྱོགས་སུ་བལྟས་པའམ།དེ་ལྟར་མོས་ནས་བསྒོམ་དགོས་ཏེ།འདི་ཡི་རྣལ་འབྱོར་པས་རི་རབ་ཀྱི་སྟེང་ན་ཡོད་པར་དམིགས་དགོས་ལ།དེའི་ཚེ་ཆེད་དུ་བྱ་བའི་གདུལ་བྱ་དང་།དཔའ་བོ་དང་རྣལ་འབྱོར་མ་གནས་པའི་ཡུལ་ཉེར་བཞི་ལ་སོགས་པ་ནི་འཛམ་བུའི་གླིང་ན་ཡོད་པས།དེ་རྣམས་ལ་ཞལ་བསྟན་པ་དགོས་པའི་ཕྱིར་རོ།།སྒོ་གསུམ་དག་པར་བྱེད་པའི་སྐབས་སུ།ས་སྐྱ་པའི་བཞེད་པས་ལུས་དག་པ་སྔོན་དུ་བཏང་ནས།དེ་ནས་ངག་དང་ཡིད་དག་པའི་གོ་རིམས་དེ་ལྟར་མཛད་ཀྱང་།ལྭ་བ་པའི་འགྲེལ་པ་ལ་སོགས་པའི་འགྲེལ་པ་གསུམ་དང་།འཁྲུལ་སྤོང་ལས་གསུངས་པ་ལྟར་ཐོག་མར་ཡིད་དེ་ནས་ལུས་དེ་ནས་ངག་དག་པར་བྱེད་པའི་གོ་རིམས་འདི་ལྟར་འཐད་དེ།རྒྱུད་སྡེ་བཞི་ཀའི་ལུགས་ལ་ལྷ་བསྒོམ་པ་ཐམས་ཅད་ཀྱི་སྔོན་དུ་སྟོང་ཉིད་བསྒོམས་པ་འགྲོ་དགོས་པ་མེད་མི་རུང་ཡིན་ཞིང་།ཁྱད་པར་བླ་མེད་ཀྱི་སྐབས་འདིར་འོག་ཏུ་འཆད་པ་ལྟར་ཡུལ་ཅན་བདེ་བ་ཆེན་པོའི་ཡེ་ཤེས་ཀྱིས་ཡུལ་སྟོང་ཉིད་གཉིས་སྣང་ཕྲ་མོས་ཀྱང་བར་དུ་མ་ཆོད་པར་ཆུ་ལ་ཆུ་བཞག་པ་བཞིན་དུ་སོང་བའི་སྒོ་ནས་རྟོགས་པའི་སྟོང་ཉིད་ཆོས་ཀྱི་སྐུ་ལ་ང་རྒྱལ་བཞག་ནས།དེའི་ངང་ལས་མ་གཡོས་པར་གཟུང་རྣམ་ལྷའི་རྣམ་པར་ལངས་པ་ཞིག་དགོས་པས།གོ་རིམས་ཀྱང་དེ་ལྟར་ངེས་པར་ཤེས་དགོས་སོ།།དེ་ལྟར་ན་ཐོག་མར་ཡིད་དག་པར་བྱེད་པ་ནི།ཤྲཱི་ཧེ་རུ་ཀ་ཞེས་པའི་ཡི་གེ་བཞིའི་དོན་ཡིད་ལ་བྱེད་པ་ཡིན་ལ།དེ་ཡང་མཁའ་འགྲོ་རྒྱ་མཚོ་ལས་གསུངས་པ་ལྟར་གོ་དགོས་ཏེ།འདི་ལྟར་ཧེ་ནི་ཀུན་གྱི་འབྱུང་གནས་སུ་གྱུར་པའི་སེམས་ཏེ་ཞེས་པ་ནི།རང་གི་སྙིང་ཁར་རྒྱུན་དུ་གནས་པའི་སེམས་འདི་འཁོར་ལོ་སྡོམ་པ་ལ་སོགས་པའི་དཀྱིལ་འཁོར་ཀུན་གྱི་འབྱུང་གནས་དང་།འཛིན་པ་པོ་ལ་སོགས་པ་སྐྱེད་པའི་རྒྱུ་ཡིན་ཞེས་པའི་དོན་ནོ།།རྒྱུའི་བདག་ཉིད་དུ་བརྟག་པར་བྱ་བས་སྟོང་པའི་ཆོས་ཀྱི་བདག་མེད་པ་དང་ཞེས་པའི་དོན་ནི།རྒྱུ་དེ་རང་བཞིན་གྱིས་གྲུབ་པས་སྟོང་པའི་བདག་མེད་དྲན་པར་བྱ་བ་ནི།ཆོས་ཀྱི་བདག་མེད་བསྒོམ་པ་སྟེ་ཧེ་ཡིག་གིས་མཚོན་པའོ།།རུ་ནི་གང་ཟག་གི་བདག་ཏུ་འཛིན་པའི་རྣམ་རྟོག་གི་དྲ་བས་བཀོད་པའི་བདག་དང་བྲལ་བའི་གང་ཟག་གི་བདག་མེད་པ་དང་ཞེས་པའི་དོན་ནི།འཁོར་བར་འཆིང་བྱེད་ཀྱི་དྲ་བ་ལྟ་བུར་གྱུར་པའི་བདག་འཛིན་རྣམ་རྟོག་གི་དྲ་བས་བཀོད་པ་དེར་བཏགས་པའི་བདག་ནི་གང་ཟག་གི་བདག་ཡིན་ལ།དེ་དང་བྲལ་བའི་བདག་མེད་ནི་གང་ཟག་གི་བདག་མེད་ཡིན་པས་དེ་དྲན་པར་བྱས་ཏེ་བསྒོམ་པ་ནི་རུ་ཡིག་གིས་མཚོན་པའོ།།ཀ་ནི་དེ་ཁོ་ན་ཉིད་ཀྱི་ཡུལ་ཡུལ་ཅན་གཉིས་མི་མཐུན་པར་སོ་སོར་གཉིས་སུ་མི་གནས་པ་དང་ཞེས་པའི་དོན་ནི།གོང་དུ་བཤད་མ་ཐག་པའི་བདག་མེད་གཉིས་པོ་ཡུལ་ཇི་ལྟར་གནས་པ་ལྟར་ཡུལ་ཅན་གྱིས་ཀྱང་འཛིན་སྟངས་མི་མཐུན་པ་མེད་པར་རྟོགས་ཤིང་འཛིན་ཞེས་པ་སྟེ་ཀ་ཡིག་གིས་མཚོན་པའོ།།ཤྲཱི་ནི་ཡུལ་སྟོང་པ་ཉིད་ཇི་འདྲ་བ་དེ་བཞིན་དུ་རྗེས་སུ་ཞུགས་པའི་གཉིས་སུ་མེད་པའི་ཡེ་ཤེས་ཞེས་པའི་དོན་ནི།བདག་མེད་གཉིས་པོ་དེ་ཇི་ལྟར་གནས་པ་ལྟར་ཡུལ་ཅན་བདེ་བ་ཆེན་པོའི་ཡེ་ཤེས་ཀྱིས་ཀྱང་འཛིན་སྟངས་མཐུན་པར་གཉིས་སྣང་ཕྲ་མོས་ཀྱང་བར་མ་ཆོད་པར་ཆུ་ལ་ཆུ་བཞག་བཞིན་དུ་རྟོགས་པར་མོས་པ་བྱེད་པ་སྟེ།ཤྲཱི་ཡིག་གི་དོན་ཨེ་ཝཾ་གྱི་དོན་ནོ་ཞེས་པ་ནི།ཨེ་ཝཾ་གྱི་བཤད་པ་མང་ནའང་སྐབས་འདིར་ཨེ་སྟོང་པ་ཉིད་དང་ཝ་བདེ་ཆེན་ཡེ་ཤེས་གཉིས་ཐིག་ལེའི་དོན་ཆུ་ལ་ཆུ་བཞག་པ་ལྟར་སོང་བའི་མོས་པ་བྱེད་དགོས་པ་ཙམ་ལ་བཤད་དོ།།ཀ་ཡིག་དང་ཤྲཱི་ཡིག་གིས་མཚོན་པའི་དོན་གཉིས་ཀྱི་ཁྱད་པར་ཤིན་ཏུ་ཆེ་སྟེ།ཡུལ་དང་ཡུལ་ཅན་གྱི་འཛིན་སྟངས་མཐུན་པ་ཙམ་ནི།བདེན་མེད་རྟོགས་པའི་རྗེས་དཔག་ཚད་མ་ལའང་འོང་ཞིང་ཕྱི་མ་མི་འོང་པའི་ཕྱིར་རོ།།དེ་ལྟར་ཡུལ་ཡུལ་ཅན་ཆུ་ལ་ཆུ་བཞག་བཞིན་དུ་སོང་བའི་ཆོས་སྐུ་ལ་ང་རྒྱལ་བཞག་པས་ཡིད་དག་པར་བྱས་པའི་སྟོང་པ་ཉིད་ཀྱི་ངང་ལས།སྐད་ཅིག་གིས་གཟུང་རྣམ་ཧེ་རུ་ཀ་ཡབ་ཡུམ་དུ་བཞེངས་ཏེ།ཤྲཱི་ཧེ་རུ་ཀོ྅ཧཾ།ཞེས་བརྗོད་ཅིང་སྟོང་པར་ཞུགས་པའི་ལྷན་སྐྱེས་ཀྱི་སེམས་ཡི་གེ་བཞིའི་དོན་དུ་གནས་པ་དེ་ཉིད།ཞལ་གཅིག་ཕྱག་གཉིས་པའི་སྐུར་ཤར་བ་དེ་ངའོ་སྙམ་པའི་ང་རྒྱལ་བྱ་བ་ནི་ལུས་དག་པར་བྱེད་པའོ།།དེ་ནས་དབྱངས་གསལ་བརྗོད་ནས་ངག་དག་པར་བྱ་བའི་སྐབས་སུ་དབྱངས་གསལ་ཚར་གསུམ་བརྗོད་དེ།དེ་ཡང་ཁ་དོག་སྔོན་པོ་དང་།དམར་པོ་དང་དཀར་པོའི་རྣམ་པས་རང་གི་ལྟེ་བའི་ཐད་ཀྱི་ལུས་ཀྱི་ནང་དུ་རིམ་པ་བཞིན་གཡོན་སྐོར་དུ་ནང་ནས་འཁོར་ཐེངས་གསུམ་དུ་གནས་པར་བསམ་ལ།དེ་ལས་འཁོར་ལོ་གསུམ་གྱི་ལྷ་ཚོགས་འཕྲོ་བར་བསམས་པའི་སྒོ་ནས་ངག་དག་པར་བྱའོ།།ཧཱུཾ་སྔོན་པོ་ཡེ་ཤེས་ལྔའི་རང་བཞིན་ཅན་ཞེས་སོགས་ཀྱི་དོན་ནི།ཨ་བྷ་ཡཱས།ཨུ་དོན་གྲུབ།ཧའི་ལུས་སྣང་མཐའ།ཧའི་མགོ་བོ་རིན་འབྱུང་།ཟླ་ཚེས་རྣམ་སྣང་།ཐིག་ལེ་ནཱ་ད་དང་བཅས་པ་མི་བསྐྱོད་པར་བཤད་པས།ཡེ་ཤེས་ལྔར་འཇོག་ཚུལ་ཡང་།ཨུ་བྱ་གྲུབ་ཡེ་ཤེས་སུ་འཇོག་པ་སོགས་ཤེས་ནུས་སོ།།དེ་ནས་ཆོས་ཉིད་ངོ་བོ་ཉིད་ཀྱིས་གྲུབ་པ་མེད་ལ་ཞེས་སོགས་ལ།སྡུད་རིམ་གྱི་སྒོ་ནས་སྟོང་ཉིད་བསྒོམ་པ་དངོས་དང་།དེའི་དགོས་པ་གཉིས་སུ་ཡོད་པ་ལས།དང་པོ་ནི།སྣོད་བཅུད་བསྡུས་པའི་རྗེས་སུ་རང་ཡང་འོད་ཀྱི་གོང་བུར་གྱུར་པ་ལ་མེ་ལོང་ལ་ཧ་བཏབ་པའི་རླངས་པ་མཐའ་ནས་དབུས་སུ་འདུ་བ་ལྟར།རང་གི་ལུས་སྟོད་སྨད་རྒྱབ་བདུན་ནས་བསྡུས་ནས་སྙིང་ཁའི་ཧཱུཾ་ཡིག་ལ་ཐིམ་པར་དམིགས་ཤིང་།ཧཱུཾ་གི་ཞབས་ཀྱུ་ཨུ་ནི་ཧ་ལ་བསྡུ་བ་སོགས་བྱའོ།།གཉིས་པ་ནི།ཇོ་བོ་ཆེན་པོས་དགོས་པ་དྲུག་ཙམ་བཤད་ཀྱང་།གཙོ་ཆེ་བའི་དབང་དུ་བྱས་ན་སྦྱང་གཞི་སྦྱོང་བ་དང་།རྫོགས་རིམ་གྱི་སྨིན་བྱེད་དུ་འགྱུར་བ་དང་།འབྲས་བུ་ལམ་བྱེད་དུ་འགྱུར་བ་དང་།བསྐྱེད་རིམ་པའི་ཟབ་གསལ་གཉིས་མེད་ཀྱི་རྣལ་འབྱོར་དུ་འགྱུར་བ་སོགས་སོ།།དང་པོ་ནི།གཞི་དུས་སུ་མངལ་སྐྱེས་ཁམས་དྲུག་ལྡན་རིམ་གྱིས་འཆི་བ་ན།ཕྱི་རོལ་གྱི་སྣོད་བཅུད་སོགས་ཀྱི་སྣང་བ་འུབ་ཀྱིས་སྡུད་པ་ལྟར་འདིར་སྣོད་བཅུད་འོད་གསལ་དུ་སྡུད་པ་དང།དེ་ནས་དྲོད་དང་རླུང་རགས་པ་རྣམས་ཡར་མར་ནས་སྙིང་ཁར་འདུ་བ་ལྟར།འདིར་རང་གི་ལུས་སྟོད་སྨད་ནས་ཐུགས་ཀའི་ཧཱུཾ་ལ་སྡུད་པ་དང་།དེ་ནས་ཀུན་རྟོག་སྣང་བ་ལ་ཐིམ།སྣང་བ་མཆེད་པ་ལ་ཐིམ།དེ་ཉེར་ཐོབ་ལ་ཐིམ་ནས་འགྲོ་བ་ལྟར།འདིར་ཧཱུཾ་གི་ཞབས་ཀྱུ་ཧ་ལ་ཐིམ་པ་དང་།ཐིག་ལེ་ནཱ་ད་ལ་ཐིམ་པ་བསྒོམ་པ་ན།དེ་ནས་ཉེར་ཐོབ་ཀྱང་ཇེ་ཕྲར་གྱུར་ཏེ་འཆི་བ་འོད་གསལ་ཉམས་སུ་མྱོང་ནས་གཉིས་སྣང་རགས་པ་རྣམས་ལོག་འགྲོ་བ་ལྟར།འདིར་ནཱ་ད་ཡང་མི་དམིགས་པར་བསྒོམས་ནས།ཤཱུ་ནྱ་ཏཱའི་སྔགས་དོན་དྲན་པས་འོད་གསལ་ཆོས་སྐུ་མངོན་དུ་གྱུར་པར་མོས་ནས་དེ་ལ་ང་རྒྱལ་བཟུང་བར་བྱ་བ་ཡིན་ནོ།།གཉིས་པ་ནི།རྫོགས་རིམ་གྱི་རྟོགས་པ་ཉམས་སུ་མྱོང་བའི་རྣལ་འབྱོར་བས་སྙིང་ཁར་རླུང་སྡུད་པའི་རིམ་པ་བྱས་པ་ན།འཆི་རིམ་ཇི་ལྟ་བ་བཞིན་གྱི་ཉམས་འཆར་བས་དེའི་སྨིན་བྱེད་དུའང་འགྱུར་བ་ཡིན་ནོ།།འོན་ཀྱང་གཞི་དུས་སུ་བདེ་སྟོང་སྦྱོར་རྒྱུ་ནི་མེད་ལ།རྫོགས་རིམ་གྱི་ཚེ་ནི་ཡོད་པས་ཁྱད་དེའོ།།གསུམ་པ་ནི།རྫོགས་པའི་སངས་རྒྱས་ཀྱི་ཐུགས་བདེ་ཆེན་གྱི་ཡེ་ཤེས་དེས།ཡུལ་སྟོང་པ་ཉིད་མངོན་སུམ་དུ་རྟོགས་ནས་ཆུ་ལ་ཆུ་བཞག་ལྟར་སོང་བ་བཞིན་དུ།ལམ་དུས་འདིར་ཡང་དེ་ལྟར་མོས་པ་བྱས་པས།འབྲས་བུ་ལམ་དུ་བྱས་པའི་སྒོ་ནས་ལམ་མྱུར་བའོ།།བཞི་པ་ནི།རྟེན་དང་བརྟེན་པའི་དཀྱིལ་འཁོར་བསྒོམ་པའི་སྔོན་དུ་སྟོང་པ་ཉིད་ལ་ང་རྒྱལ་བཞག་སྟེ།དེའི་ངང་ལས་དཀྱིལ་འཁོར་གྱི་འཁོར་ལོར་གྱུར་པར་མོས་པ་བྱས་པས།ཟབ་གསལ་གཉིས་མེད་ཀྱི་རྣལ་འབྱོར་དུ་འགྱུར་བ་ཡིན་ལ།དེ་ཡང་ཇི་ལྟར་བསྒོམ་པ་སོགས་འདུས་པའི་སྒྲུབ་ཐབས་ཀྱི་རྣམ་བཤད་ལ་སོགས་པ་ནས་ཞིབ་པར་ཤེས་པར་བྱའོ།།དེ་ལྟར་འཆི་བ་ཆོས་སྐུར་འཁྱེར་བའི་ལམ་འཁྱེར་འདི་ལ།སྡུད་རིམ་སྙིང་ཁར་བྱེད་པ་ནི་འོད་གསལ་འཆར་བའི་གནས་མཐར་ཐུག་པ་སྙིང་ཁ་ཡིན་པ་དང་།བདག་བྱིན་རླབས་ཀྱི་རྫོགས་རིམ་ཡང་སྙིང་ཁར་འཆར་བ་སོགས་ཀྱི་རྒྱུ་མཚན་གྱིས་དེ་ལྟར་བྱས་སོ།།དེ་ལྟར་སྣང་བ་ཐམས་ཅད་བསྡུས་པའི་སྟོང་པ་ཉིད་ལས་ལངས་ཏེ་ཞེས་སོགས་ཀྱི་སྐབས་སུ།ནཱ་ད་ནམ་མཁར་འཇོག་པ་ལ་སྦྱང་གཞི་སྦྱོང་བྱེད་ཀྱི་དགོས་པ་ཆེ་སྟེ།གཞི་དུས་སུ་འཆི་བ་འོད་གསལ་ལས་ལངས་མ་ཐག་བར་དོ་ཤིན་ཏུ་ཕྲ་བའི་ལུས་ཅན་གྲུབ་འོང་བ་དང་ཆོས་མཐུན་པར།སྟོང་ཉིད་ཀྱི་ངང་ལས་ནཱ་ད་ཤིན་ཏུ་ཕྲ་བ་འཛིན་པར་འཇོག་པས་སྦྱང་གཞི་དེའི་སྦྱོང་བྱེད་དུའང་འགྱུར་ཞིང་།རྫོགས་རིམ་གྱི་ཚེ་འོད་གསལ་ལས་ལུགས་ལྡོག་ཏུ་སྒྱུ་མའི་སྐུར་ལངས་འོང་བའི་སྨིན་བྱེད་དུ་འགྱུར་ཞིང་།འབྲས་དུས་སུ་ཆོས་སྐུ་ལས་ལོངས་སྐུར་ལྡང་བ་དང་རྣམ་པ་མཐུན་པས་འབྲས་བུ་ལམ་བྱེད་དུ་འགྱུར་བའི་དགོས་པ་ཡང་ཡོད་དོ།།ས་སྐྱ་པའི་བླ་མ་རྗེ་བཙུན་པ་དང་།འཕགས་པ་དང་།ན་བཟའ་བྲག་ཕུག་པ་དང་།དཔལ་ལྡན་བླ་མ་རྣམས་ཀྱིས་མཛད་པའི་དྲིལ་བུ་ལུས་དཀྱིལ་གྱི་སྒྲུབ་ཐབས་ཡོད་པ་རྣམས་སུ།ཚོགས་ཞིང་སྨིན་མཚམས་སུ་ཞུགས་པའི་རྐྱེན་གྱིས་རང་ཧེ་རུ་ཀར་ལངས་པ་དང་།དེ་ནས་ལུས་དཀྱིལ་བསྒོམ་པ་ལ་འཇུག་པ་མ་གཏོགས།ཧཱུཾ་ཡིག་གི་སྡུད་རིམ་གྱི་སྒོ་ནས་སྟོང་ཉིད་བསྒོམ་པའི་རྣམ་གཞག་དང་།དེ་ནས་ནཱ་ད་ནམ་མཁར་འཇོག་པའི་རྣམ་གཞག་ཟུར་ཙམ་ཡང་མི་མཛད་པར་སྣང་བ་དང་།ཕྱིའི་གཞལ་ཡས་ཁང་དང་ཕྱིའི་ལྷ་བསྒོམ་པ་དང་འབྱུང་བ་རིམ་བརྩེགས་ཀྱི་རི་རབ་དང་བཅས་པ་བསྒོམ་པའི་ཡང་རྣམ་གཞག་མི་མཛད་པར་སྣང་ཞིང་།ཆོས་རྗེ་བུས་ཀྱང་།སྟོང་པ་ཉིད་བསྒོམ་པ།ནཱ་ད་འཇོག་པ།ཕྱིའི་དཀྱིལ་འཁོར་བསྒོམ་པ།འབྱུང་བ་རིམ་བརྩེགས་བསྲུང་འཁོར་བསྒོམ་པ་སོགས་གང་གིའང་རྣམ་གཞག་མི་མཛད་པར་འདུག་གོ།ལུགས་དེ་གཉིས་ཀའང་ཤིན་ཏུ་མི་འཐད་དེ།འཆི་བ་ཆོས་སྐུར་འཁྱེར་བ་དང་།བར་དོ་ལོངས་སྐུར་འཁྱེར་བའི་ལམ་འཁྱེར་གཉིས་ཀ་མ་ཚང་བས་བསྐྱེད་རིམ་ཡང་དག་ཏུའང་བཞག་དཀའ་ཞིང་།བདག་བྱིན་རླབས་དང་།བསམ་མི་ཁྱབ་ཀྱི་རྫོགས་རིམ་གྱི་སྨིན་བྱེད་མ་ཚང་བས་རྫོགས་རིམ་ཡང་དག་སྐྱེ་བའང་ཤིན་ཏུ་དཀའོ།།འོ་ན་དེ་གཉིས་ཆད་པའི་འཁྲུལ་གཞི་གང་གིས་བྱས་ན།གྲུབ་ཆེན་དྲིལ་བུ་པའི་སྒྲུབ་ཐབས་ཆེ་ཆུང་གཉིས་ན་དེའི་གསལ་ཀ་མེད་པས།དེ་ཁོ་ན་ལ་གཞི་མཛད་པའི་རྣམ་གཞག་མཛད་འདུག་པས་ཆད་པ་ཡིན་ནོ།།རང་ལུགས་ལ་དེ་ལྟར་མཛད་པའི་རྒྱུ་མཚན་ནི།དྲིལ་བུ་པའི་སྒྲུབ་ཐབས་ཆེ་ཆུང་གཉིས་ཀ་དེ་ལ་བརྟེན་ནས་མཛད་པའི་རྒྱུད་མངོན་བརྗོད་སྡོམ་འབྱུང་གཉིས་ན་ཤིན་ཏུ་གསལ་བར་བཞུགས་པ་ལ་གཞི་མཛད་ཅིང་།ཁྱད་པར་དྲིལ་བུ་པའི་རྒྱ་གཞུང་ཐམས་ཅད་གུང་བསྒྲིགས་ཏེ།དྲིལ་བུ་ལྷ་ལྔ་ན་སྟོང་ཉིད་བསྒོམ་པ་དང་ནཱ་ད་འཇོག་པ་གཉིས་ཀ་གསལ་བར་བཞུགས་པ་ལྟར་འདིར་ཡང་མཛད་པ་ཡིན་ནོ།།ས་སྐྱ་པ་འདིར་ཕྱིའི་བསྲུང་འཁོར་མི་འདོད་ཀྱང་།སྤྱི་བོ་སྣ་ཚོགས་རྡོ་རྗེ་ལ་སོགས་པའི་བསྲུང་འཁོར་བཞེད་ཅིང་།དེ་ཡང་སྤྱི་བོ་སྣ་ཚོགས་རྡོ་རྗེའི་ངོ་བོར་མོས་པ་ཙམ་མཛད་དོ།།ཞྭ་ལུ་པ་ཕྱིའི་བསྲུང་འཁོར་ལུས་དཀྱིལ་ལ་མི་འཐད་ཅིང་།སྤྱི་བོ་སྣ་ཚོགས་རྡོ་རྗེ་ལ་སོགས་པའི་བསྲུང་འཁོར་ནི་གང་ལས་ཀྱང་མ་བཤད་པས་མི་འཐད་ཅེས་གསུང་ངོ་།།ལུགས་དེ་གཉིས་ཀའང་འཐད་པ་མིན།ལུས་དཀྱིལ་ཡོད་པ་ལ་ཕྱིའི་བསྲུང་འཁོར་བསྒོམ་པ་འགལ་བ་མེད་པ་གསང་འདུས་ལྟ་བུ་ཡོད་པས་སོ།།འབྱུང་བ་རིམ་བརྩེགས་དང་རི་རབ་བསྒོམ་པའང་ལྷ་ལྔ་ནས་བཤད་པ་ལྟར་མི་འགལ་ལོ།།སྤྱི་བོ་སྣ་ཚོགས་རྡོ་རྗེ་སོགས་ནི་གང་ནས་ཀྱང་མ་བཤད་ཅིང་བསྡོམ་ལགས་ལ་སྐྱོན་ཆགས་སོ།།ཨོཾ་སུམྦྷ་ནི་སུམྦྷ་ཧཱུཾ་ཧཱུཾ་ཕཊ་ཅེས་སོགས་ཀྱི་སྐབས་སུ།ཨོཾ་ཞེས་བརྗོད་པ་ལ་ཕན་ཡོན་བདུན་འབྱུང་བར་བཤད་རྒྱུད་རྡོ་རྗེ་རྩེ་མོ་ལས་གསུངས་ཏེ།མཆོག་དང་ནོར་གཏེར་དཔལ་དང་དབྱངས།།སྐལ་བཟང་རྣམ་པ་དང་ལྡན་ཞིང་།།དམ་བཅའ་བ་དང་བཀྲ་ཤིས་དོན།།ནོར་བུ་འཛིན་པའི་སྙིང་པོ་ཡིན།།ཞེས་པའི་དམ་བཅའ་བ་ནི་མགོ་འདྲེན་ཞེས་པའི་དོན་ནོ།།གཞན་རྣམས་གོ་སླའོ།།ནོར་བུ་འཛིན་པ་ཞེས་པ་ནི།ནོར་བུས་གཞན་གྱི་འདོད་དོན་སྐོང་བ་ལྟར།སྙིང་པོ་འདིས་ཀྱང་ཡོན་ཏན་བདུན་གྱི་སྒོ་ནས་འདོད་པ་བསྒྲུབ་པའོ།།ཕྱི་རོལ་པ་ཁ་ཅིག།ཨོཾ་ལ་ཡོན་ཏན་དེ་དག་ངོ་བོ་ཉིད་ཀྱིས་གྲུབ་པར་འདོད་པ་མི་འཐད།འོ་ན་གང་སྙམ་ན།ཨོཾ་ལ་ཨ་ཨུ་མ་གསུམ་ཡོད་པའི་ཨུ་ཨ་ལ་ཞུགས་པས་ཨོ་རུ་སོང་བའི་སྟེང་དུ་མ་བཞག་པས་ཨོཾ་དུ་སོང་བ་ཡིན་པས།དེའི་ཕྱིར་ཡི་གེ་གསུམ་གྱིས་རང་གི་ལུས་ངག་ཡིད་མཚོན་ཞིང་།ལུས་ངག་ཡིད་གསུམ་གྱིས་སྟོང་ཉིད་དང་དེའི་ཡུལ་ཅན་སྙིང་རྗེ་གཉིས་རོ་གཅིག་ཏུ་སོང་བའི་ངོ་བོར་བདག་ཉིད་འཇོག་པར་བཤད་པ་ལྟར།དོན་དེ་དྲན་ནས་ངག་ཏུ་ཨོཾ་ཞེས་བརྗོད་ནས་ཕན་ཡོན་སྔར་བཤད་པ་དེ་དག་འབྱུང་བར།སངས་རྒྱས་ལྟ་བུའི་ཡེ་ཤེས་མཐུ་དང་ལྡན་པས་བྱིན་གྱིས་བརླབས་ཤིང་དེ་ལྟར་སྦྱར་བར་བྱའོ།།སུམྦྷ་ནི་སུམྦྷ་ཞེས་སོགས་ཀྱི་སྔགས་དོན་གོ་སླའོ།།རང་ཕྱོགས་ཀྱི་ཁ་དོག་ཅན་གྱི་སྣ་ཚོགས་རྡོ་རྗེའི་ར་བ་ཞེས་པའི་དོན།ཤར་ཕྱོགས་ཀྱི་རྭ་བའང་སྣ་ཚོགས་རྡོ་རྗེར་ཡོད་པར་འདོད་པ་མིན་གྱི།ཤར་ནག་བྱང་ལྗང་ནུབ་དམར་ལྷོ་སེར་བའི་རྭ་བ་རྣམས་བསྡོམས་པས་སྣ་ཚོགས་རྡོ་རྗེར་འཇོག་པའོ།།སྣ་ཚོགས་རྡོ་རྗེའི་ལྟེ་བ་ལ་ཧཱུཾ་གིས་མཚན་པ་ཞེས་གསུངས་པའི་མཚོན་ཚུལ་ནི།རྡོ་རྗེའི་ལྟེ་བ་ཟླུམ་པོ་ཁོང་སྟོང་གི་ནང་དུ་ཧཱུཾ་ཡིག་ལངས་ནས་སྙིང་པོ་ལྟ་བུར་ཡོད་པར་བསམ་པའོ།།རྡོ་རྗེ་རྩེ་ལྔ་པའི་རྣམ་པ་ཅན་གྱི་མདའི་དྲ་བ་དང་ཞེས་སོགས་ལ་རྡོ་རྗེ་རྩེ་ལྔ་པ་ཁ་གྱེས་པ་ལ་མདའ་ཞེས་པའི་ཐ་སྙད་བྱེད་དེ།འབིགས་པའི་བྱ་བ་བྱེད་པ་ལ་མདའ་དང་ཆོས་མཚུངས་པས་སོ།།མདའི་དྲ་བ་ཞེས་པ་ཡང་སྟེང་འོག་གཡས་གཡོན་ཀུན་ནས་རྡོ་རྗེ་རྩེ་ལྔ་པའི་རྣམ་པ་ཅན་གྱིས་བར་མཚམས་མེད་པར་ཁྱུག་ཁྱུག་ཁྱུག་འཁོར་བས།བགེགས་ལ་སོགས་པའི་སྤྱི་བོ།རྐང་མཐིལ་གཡས་གཡོན་ནས་དུམ་བུར་བྱས་ཏེ་ཐོར་རེར་སོང་བ་སེམས་པ་ཡིན་གྱིས།མདའི་དྲ་བ་ཞེས་པ་མདའ་མང་པོ་མིག་མང་རིས་སུ་བྱེད་བྱེད་བྱས་ཡོད་པར་སེམས་པ་མིན་ནོ།།དེའི་འོག་གི་གུར་ཡང་རྭ་བའི་རྒྱ་དང་མཉམ་པའི་གྲུ་བཞི་བྱས་པ་ལ།སྟེང་མཆོད་རྟེན་གྱི་དབྱིབས་ལྟར་རྩེ་ཕྲ་བར་སོང་བ་དེའི་འོག་རྭ་བའི་སྟེང་དུ་བླ་རེ་བྱེད་དེ།དེ་གཉིས་ཀ་ཡང་རྡོ་རྗེའི་རང་བཞིན།རྡོ་རྗེ་ཆེ་བའི་རྭའི་ཁོང་སེང་རྣམས་ཀྱང་རྡོ་རྗེ་ཆུང་བས་བར་མཚམས་མེད་པར་གཏམས་པ་སྲ་བའི་རང་བཞིན་ཅན།དེ་ཐམས་ཅད་ཀྱང་དུམ་བུ་གཅིག་ཏུ་གྱུར་པ་སེང་མེད་པར་བསྒོམ་པར་བྱ་ཞིང་།དེའི་ཕྱི་རོལ་དུ་འཇིགས་དུས་ཀྱི་མེ་དང་འདྲ་ཞིང་ངོ་བོ་རྡོ་རྗེའི་མེ་ཡིན་པ་གཡོན་སྐོར་དུ་འཁྱིལ་ཞིང་འབར་བ།དཀར་ཕྱོགས་ཀྱི་ལྷ་རྣམས་ཀྱིས་འོད་ཟེར་གྱི་ཕུང་པོར་མཐོང་ཞིང་།བགེགས་རྣམས་ཀྱིས་སྲེག་པའི་རང་བཞིན་ཅན་སྡུད་མི་ཕོད་པའི་རྣམ་པར་མཐོང་བར་མོས་པར་བྱའོ།།དེ་ནས་སྔགས་དྲུག་ནི།ས་གཞི་དང་རྭ་བ་གུར་བླ་བྲེ་མདའི་དྲ་བ་མེ་རི་རྣམས་བྱིན་གྱིས་བརླབ་པའི་ཆེད་ཡིན་ནོ།།སྔར་བཞིན་སེ་གོལ་བརྡབ་ནས་གདུག་པ་ཅན་རྣམས་བས